第一次鴉片戰爭

中英貿易戰爭、第一次中英戰爭（中國叫佢：鴉片戰爭、第一次鴉片戰爭），係1840年到1842年（大清道光二十年到廿二年）間，英國派兵打大清嘅一場仗，呢場仗嘅導火線，係英國強行向中國推銷鴉片，最後大清打輸咗。鴉片戰爭一般認為係中國近代史嘅開端。
英國方面成日將第一次鴉片戰爭稱為第一次中英戰爭。有時亦將佢稱為鴉片戰爭，雖然呢場仗只係鴉片戰爭嘅一部分。
呢場仗一直係斷斷續續進行，期間嘅一系列戰鬥同軍事行動相互之間並無關聯。

背景
英國喺印度嘅鴉片儲存庫
大清自康熙以嚟一直收緊外貿政策，只准番商廣東收泊交易[未記出處或冇根據]。1759年（乾隆二十四年），清廷進一步限制外人來華貿易，批准兩廣總督提出嘅《防範外夷規條》，除咗嚴格限制外人來華貿易之外，更規定武器、米糧、硝磺、鐵鍋、廢鐵同各種鐵器都唔准出口。蠶絲、綢緞出口數量亦都有規定。正正係大清呢種保守嘅鎖國政策，埋下同英國衝突嘅原因。
由於中國出產嘅茶葉、絲綢等奢侈品喺歐洲好受歡迎，英國人希望中國可以開放貿易。但英國出口嘅羊毛、呢絨呢啲工業製品喺中國就冇乜人候（讀陰平聲或者第7聲），兩國貿易為英國帶嚟龐大嘅貿易逆差（入超）。而英國響18世紀開始實行金本位貨幣政策，而清廷用銀作為貨幣，由於同中國嘅所有貿易要用銀兩折算，令英國要響歐洲大陸買入白銀作貿易用途，金銀一買一賣，令英國人入超。
中國人食緊鴉片
為擺脫貿易逆差，英國響佢殖民地印度走私鴉片來華。由於吸食鴉片會上癮，故此中國歷代嚴格控制佢入口。清廷喺雍正年間已明令禁煙。但鴉片販唔理禁令，賄賂清廷官吏，勾結國人，喺廣州對出嘅伶仃洋利用特製快艇進行鴉片武裝走私。由於走私鴉片利潤和味，鴉片走私來華日益嚴重，由道光元年（1821年）嘅四千幾箱，到道光十八年（1839年）間已猛增到四萬零二百箱。令英國出超，並反令中國入超。
「鴉煙流毒，為中國三千年未有之禍」。鴉片大量輸入，令中國每年白銀外流達六百萬兩，中國國內發生嚴重銀荒，造成銀貴錢賤，出現通貨膨脹，令清廷財政枯竭，國庫空虛。鴉片貿易嚴重更敗壞社會風尚，摧殘人民身心健康，同時更破壞社會生產力，造成東南沿海地區工商業蕭條同埋衰落。
由於鴉片嘅危害日趨嚴重，使到朝野上下禁鴉片呼聲日趨高漲。1838年底，清朝道光帝頒佈禁煙命，派埋欽差大臣湖廣總督林則徐去廣州負責執行，就係史上著名嘅虎門銷煙。將大部分法律上屬於英國人嘅鴉片全部銷毀晒。

英華戰前衝突
大清同大英因為貿易時有衝突，一方面大清要維持自己天朝地位，而大英亦力求平等交往。

駐省商務大臣
1833年，因為英國畀東印度公司嘅200年對華貿易專利屆滿，英國打算畀各商人自由嚟中國做生意，唔使俾英國駐省商務大臣管。1833年9月10號，英廷命公爵納鼻夏，名威利林尊者，做英國全權大臣。佢帶埋萄魯頓同埋爹鼻士兩個去省城。呢兩個人舊底係東印度公司驗貨官，家下係左右副商務大臣。三個人坐戰船顏頓麥號來華，1834年7月15號到澳門。萄魯頓有事要走先，咁爹鼻士就成為副商務大臣。7月23號，正副商務大臣暨參贊通事等坐戰船顏頓麥去到虎門外面全璧停船。原因係納鼻夏喺英京倫敦已經領有理藩院彭夏士頓密意，凡係英國戰船都唔可以入虎門。7月25號，納鼻夏坐三板到省城，佢稟督憲，話自己係英國使臣，家下呈上理藩院文憑，做駐省商務大臣。督憲唔收佢，重鬧洋商行長伍子垣、葉摭田、盧文錦人等，做乜無護照都畀佢擅入省城，叫納鼻夏去澳門，遲咗就停貿易。不過，納鼻夏仍然留喺省城十三行。
1834年9月2號，督憲派兵一旗駐十三行，唔畀做生意。又派水兵唔畀人供糧水畀洋人。納鼻夏求救全璧嚴毛賤同埋顏麥頓兩隻戰船，兩隻船入虎門停喺黃埔。官兵見到嚇親，但係戰船無乜動靜，就迫令納鼻夏去澳門。要佢身離省城，同埋兩隻船返去全壁，先至有生意做。納鼻夏9月29號去澳門，跟住又可以做返生意。
1834年11月11號，納鼻夏喺澳門去世。爹鼻士補位，但係理藩院未准，中朝又唔知佢補缺，好難搞。1835年1月，爹鼻士辭職。於是，頭等寶星羅便臣補正商務大臣個位，阿士他路做咗副商務大臣，參贊二律（又譯義律）做右副商務大臣。
1835年1月22號，英國帆船亞機利號船主馬當路，由濱哥路去澳門，經過善尊海島，派人想喺度睇下點過沙坦，點之有強盜擄人勒索銀五百，但係船主無錢，唯有兜路去澳門求救。商務大臣開會，義律同船主同通事郭士拉普入城搵督憲，又俾人打，又話稟式唔啱唔受。最後唐官知道事關人命，2月26號救返啲人，交畀羅便臣。

搬竇
經過擄人呢件事，1835年11月，羅便臣同英商就決定搬去伶仃島。一來商船入黃埔，都要領牌照先可以入，伶仃係必經之路，近啲方便啲。二來伶仃島喺虎門以外，唐官理唔到。三來唔似喺澳門咁多掣肘，可以自己保護自己。所以之後，有英船都停船喺伶仃島，或者靈濤（即係大嶼山），或者香港。不過伶仃島有個唔好處，就係夏天成日打大風，好唔方便。所以，西商會議就決定春令就泊香港，商務大臣就由得佢哋。
道光十五年，1835年12月14號，理藩院彭夏士頓公爵撤咗商務大臣之缺，之後所有商務都交畀二律搞，做咗英廷駐省欽差。二律喺呢日呈上鄧撫憲，另加唐文千字，請求留喺省城辦公。撫憲叫佢留喺澳門，佢上奏畀皇帝愛新覺羅旻寧。道光十七年，1837年3月18號，皇帝批畀佢駐省城辦商務，但一切如舊，唔可隨便入城。因為呢段時期有好多海賊，二律求英廷派多兩架戰船畀佢差遺，保護英商。

禁鴉片
1837年，大清皇帝下禁洋藥（即鴉片），凡係賣洋藥嘅商人都要離開中國。9月29號，省憲督撫要二律凡洋船載洋藥都禁入口，二律答話佢呢個欽差搞得掂。因為洋商賣洋藥，1821年已經得撫憲文憑，畀佢哋泊伶仃、黃埔同省城。1837年11月，二律接到理藩院彭夏士頓文書，以後寫畀撫憲嘅信，都唔會有稟字。佢話呢件事畀撫憲知，撫憲唔開心，唔畀佢留喺省城，要佢返去澳門。
1838年7月13號，英國水師提督蔑連，搭第七十四號坐駕船和立士利號，帶埋戰船亞利稼連去澳門。蔑連見二律之後，一齊去銅鑼環（銅鑼灣）。二律命賣洋藥嘅船去晒銅鑼環。二律邀撫憲去睇戰船，撫憲話以後文書永絕，往來一定要寫稟字先收。咁啱帆船科路近號船主差度蔑士，轉搭第二隻船逢卑號，由港去省，經過虎門，虎門炮臺炮擊隻船。跟手官兵上船查，問有無蔑連戰船嘅英兵，問過無先畀過。
紥喺銅鑼灣嘅蔑連，聽到之後即刻坐戰船上虎門龍吉。龍吉度有水師提督關天培，派人話二律不恭，戰船無故灣泊龍灣有違和約。龍吉就話佢嚟質問做乜查英船，藐視英廷，辱佢。重話東印度公司約滿，今後英船由英國皇家保護。
呢年，督撫奏洋藥之弊。洋商亦陳論洋藥都賣咗好耐，請求照舊貿易，不過唐官堅拒。1839年1月，鄧撫憲傳諭所有賣洋藥嘅洋商都要走，之後有賣洋藥都要伏法。重按黃帝要查封，一定要根絕。2月26號，有唐人賣洋藥，查過後送去十三行正法。洋商都下旗致吊。1839年3月，中國欽差林則徐通告行商洋商，賣洋藥者死，一定要交晒出嚟。3月21號，在省洋人唔可以去澳門，唔准書信。又由黃埔派兵去十三行。

英國出兵
内文：林維喜事件
1839年7月，九龍尖沙咀村發生咗林維喜事件。英國水兵喺村內醉酒鬧事，打死咗村民林維喜，林則徐要求英國商務總監義律交出兇手，義律就自己輕判了事。件事因而成為鴉片戰爭嘅導火線。
8月初，中國禁煙消息傳至英國，英國國會對此進行激烈辯論，喺維多利亞女王嘅影響下，最終僅以271票對262票通過軍事行動：
『
喺中國發生嘅事，已經引起我國臣民同呢個國通商關係中斷，朕已極嚴重注意，並會繼續注意影響我國臣民利益與王室尊嚴嘅事。
』
10月1號，英國內閣以商務受阻及大英子民生命受到威脅為理由，作出「派遣艦隊去中國海」嘅決定，雖然依據中國法律英國人無權喺中國領土存放鴉片。1840年2月，英國政府任命懿律同埋義律為正/副全權代表，懿律為侵華英軍總司令。4月，英國議會正式通過發動戰爭嘅決議案，派兵侵略中國。同年6月，懿律率領嘅英國艦船40幾艘同士兵4000人嘅機動艦隊從印度出發到達中國海面，標誌著第一次鴉片戰爭正式開始。
英國出兵嘅深層原因據羅茲墨菲分析，係為咗擁有同巨大嘅中國市場自由貿易嘅機會，從而能夠直接進入中國市場。並且希望清朝政府能夠承認英國係平等國家。而中國以天朝自居嘅傲慢態度，令英國無法容忍遭受輕視或忽視同埋遭受排擠，中國嘅態度喺當時已經進入近代世界嘅國際社會中顯得格格不入。英國將中國嘅拒絕睇成係落後嘅表現，而部分西方人亦有一種必要時訴諸武力，將中國推向近代世界嘅使命感，認為噉對雙方都會帶嚟利益。正係雙方嘅自大，導致正面衝突嘅爆發。

戰爭經過
1840年，英軍到達廣州海面，但俾早已喺當地駐兵準備嘅林則徐擊退，之後轉而攻擊廈門，亦俾閩浙總督鄧廷楨擊敗，不過沿海各省除林則徐同埋鄧廷楨外，都冇事先備戰，因此英軍接著北犯浙江，順利攻陷定海。道光帝因林維喜事件免除林則徐嘅職務，派琦善同英國談判，簽訂《穿鼻草約》，但由於英國提出嘅條件太苛刻，引起道光帝不滿，道光帝於是派奕山為靖逆將軍去廣東指揮作戰，英軍隨即進攻廣州，以死9人代價擊敗2萬中國軍隊，奕山掛白旗向英軍投降，唔單止率領部下撤離廣州重向英軍畀咗600萬銀元做贖城費。8月27號，英軍再次侵入浙江，1842年攻到南京，3月10號中國軍隊反攻失敗後被迫再次同英國談判。

戰爭結果
清政府被迫喺南京嘅靜海寺同英國政府議約，雙方共喺寺內議約四次。1842年8月29號，中國清政府全盤接受英國提出嘅議和條款，喺英軍旗艦「皋華麗」（又譯康華麗）號上正式簽訂中國近代第一個不平等條約–中英《南京條約》，滿足英國大多數嘅要求。
香港島因此割讓咗畀英國，上海、廣州等五大口岸被迫開放畀英國人貿易同埋居住。

影響
鴉片戰爭以前，中國係一個獨立自主嘅皇權專制國家，清政府行使全部主權；鴉片戰爭之後嘅南京條約以及其後嘅一連串不平等條約，嚴重破壞中國部分主權，鴉片戰爭開啟咗之後百年受到西方世界殖民主義侵略嘅歷史。
清中葉自嘉慶、道光年間以後，中國社會已經有種種嚴重問題，包括土地兼併、人口過剩、貪官污吏等[未記出處或冇根據]，但喺川楚教亂之後幾十年嘅太平，令當時嘅社會問題隱而不現[未記出處或冇根據]，鴉片戰爭雖然直接影響嘅地區唔多，但對於清朝嘅權威有所打擊，好多社會上嘅問題逐漸浮現，造成較多嘅民變發生，間接促成太平天國嘅興起[未記出處或冇根據]。
從歷史嘅宏觀來睇，鴉片戰爭嘅勝負反映當時東西方科技以軍事為主嘅巨大差距。當時只有極少數人物好似林則徐、魏源等，開始對於西方科技嘅進步注意，並寫書介紹西方事物，但包括朝廷在內嘅絕大多數人，並冇因鴉片戰爭而改變對西方嘅睇法，更唔使講對於向來所輕視嘅「夷人」學習。此外，由於五口通商令口岸買辦嘅生意人，反而比一般學者更先開始接觸學習西方事物[未記出處或冇根據]。
戰爭後中國嘅對外政策仍然係旨在「羈縻」。對於《南京條約》嘅不平等性反應並唔激烈，反而對中英兩國文件採用平等體制感到不安。但喺經濟上，對外貿易迅速增長，同時亦對外國開放中國市場。